ຊູດານໃຕ້ ປະກາດ ເອກກະລາດ ຢ່າງເປັນທາງການ (ເບິ່ງວີດີໂອ)
ປະເທດຊູດານໃຕ້ສະເຫຼີມສະຫຼອງ ການປະກາດ ເອກກະລາດ ຢ່າງເປັນທາງການ ໃນວັນເສົາມື້ນີ້.
ປະເທດໃໝ່ ຊູດານໃຕ້ ໄດ້ປະກາດເອກກະລາດຢ່າງເປັນທາງການແລ້ວ ປະທານສະພາແຫ່ງຊາດ ທ່ານ James Wani Igga ໄດ້ອ່ານຄຳປະກາດເອກກະລາດ ໃນວັນເສົາມື້ນີ້ ຕໍ່ໜ້າປະຊາຊົນຈຳນວນຫຼາຍຮ້ອຍພັນຄົນ ທີ່ໄປເຕົ້າໂຮມກັນໃນພິທີສະ ເຫຼີມສະຫຼອງຢູ່ທີ່ນະຄອນຫຼວງ Juba ຝູງຊົນໄດ້ພາກັນໂຫ່ຮ້ອງຂຶ້ນ ເວລາພວກທະຫານ ຊັກທຸງຊາດໃໝ່ຂອງຊູດານໃຕ້ຂຶ້ນສູ່ ປາຍເສົາແລະຊັກທຸງຊາດເກົ່າຂອງຊູດານເໜືອລົງມາ ຫຼັງຈາກນັ້ນປະທານາທິບໍດີ Sal- va Kiir ກໍເຂົ້າຮັບຕຳແໜ່ງໂດຍສາບານໂຕວ່າຈະປະຕິບັດຕາມລັດຖະທຳມະນູນແລະສະ ໜັບສະໜຸນການພັດທະນາແລະຄວາມຢູ່ດີກິນດີຂອງປະຊາຊົນໃນຊູດານໃຕ້ ສາທາລະນະລັດຊູດານໃຕ້ ໄດ້ກາຍເປັນປະເທດໃໝ່ສຸດໃນໂລກໃນຕອນທ່ຽງຄືນຂອງມື້ ວັນສຸກວານນີ້ຕາມເວລາທ້ອງຖິ່ນ ປະຊາຊົນທີ່ນະຄອນຫຼວງ Juba ໄດ້ພາກັນສະເຫຼີມ ສະຫຼອງດ້ວຍການຮ້ອງລຳທຳເພງຢູ່ຕາມຖະໜົນຫົນທາງ ການສະເຫຼີມສະຫຼອງຍັງດຳເນີນຢູ່ຕໍ່ມາດ້ວຍພິທີຕ່າງທີ່ສະໜາມກິລາໃນນະຄອນ Juba ຊຶ່ງໄດ້ຖືກຕັ້ງຊື່ ຕາມຊື່ຂອງທ່ານ John Garang ຜູ້ນຳພາຂອງກຳລັງພາກໃຕ້ ໃນລະ ຫວ່າງສົງຄາມກາງເມືອງທີ່ດຳເນີນມາເປັນເວລາດົນນານໃນຊູດານນັ້ນ ແຂກຜູ້ມີກຽດທີ່ມີໝາຍກຳນົດຈະກ່າວປາໄສ ແມ່ນຮວມທັງປະທານາ ທິບໍດີ Kiir ເລຂາ ທິການໃຫຍ່ອົງການສະຫະປະຊາຊາດທ່ານ Ban Ki-moon ແລະປະທານາທິບໍດີຂອງ ຊູດານເໜືອທ່ານ Omar al-Bashir ພາກໃຕ້ຊູດານ ໄດ້ລົງຄະແນນສຽງຢ່າງຖ້ວມລົ້ນ ເພື່ອແຍກໂຕອອກຈາກພາກເໜືອໃນ ການລົງປະຊາມະຕິໃນເດືອນມັງກອນປີນີ້ ການລົງປະຊາມະຕິທີ່ວ່ານີ້ ແມ່ນໝາກຜົນ ຂອງຂໍ້ຕົກລົງສັນຕິພາບປີ 2005 ທີ່ເຮັດໃຫ້ສົງຄາມກາງເມືອງ ເປັນເວລາ 2 ທົດສະວັດ ໃນຊູດານສິ້ນສຸດລົງນັ້ນ